የማህበራዊ ሳይንስ ልሂቃን እንደሚሉት የፖለቲካ ትግል የባህል አብዮት ትግል አንዱ አካል ነው። በነባሩ ወይም አሁን ባለው ፖለቲካዊ ባህል እና ወደፊት እንዲመጣ በሚፈለገው ፖለቲካዊ ባህል መካከል የሚደረግ የአስተሳስብና የአስራር ትግል ማለት ነው! እንደ አለመታደል ሆኖ በአሁን በሀገራችን እየተካሄደ ያለው ትግል አዲስ ፖለቲካዊ ባህል ለማምጣት ሳይሆን አሁን ባለውና ድሮ በነበረው መሀል የሚደረግ ነው። ከአፄ ዮሐንስ ፖለቲካ እና ከአፄ ምኒልክ ፖለቲካ ገና አልወጣም። አንድ መቶ ዓመት ወደኋላ የቀረ ፖለቲካዊ አስተሳሰብ ነው ገዝፎ እየተደመጠ ያለው። እንዲያውም ከበፊቱ በባሰ ሁኔታ ኋላቀርነትና ምክንያት አልቦነት እየተጠናወተው ነው የመጣው። የዘመኑ መንፈስ እንደዚያ ያለ ነው፤ የዘመኑ መንፈስ ስለ ሀገራዊ ክብር ስለጋራ ጥቅም፣ ስለአብሮ መኖርና ስለመግባባት ብዙ ቦታ የለውም። በቀል፣ ጦርነት፣ መጠፋፋት፤ “እኛ ጋም እሳት አለ” ማለትን ነው የተያዘው፤ ሰላም አይደለም እየተሰበከ ያለው ጦርነት ነው። ይህን ስርዓት በሌላ የተሻለ መንገድ የምናስወግድበት ብልሀት አልተገለፀልንም፤ በተለመደው ለሶስት ሺህ ዘመናት በተጓዝንበት የጦርነት መንገድ ለማስወገድ ነው እየተንደረደርን ያለነው። ስርዓቱም “እኔ ከሞትኩ ሰርዶ አይብቀል!” እንዳለችው እንሰሳ ሆኗል።
